Hvad er nyt i den seneste udgave af 112app?

112app’en ligner sig selv, som danskerne har kendt den siden 2013. Den største forandring er sket i ”maskinrummet”. Opdateringen betyder, at selv på steder med dårlig datadækning, er der nu langt større mulighed for, at din nøjagtige position når frem til alarmcentralen.



Det sker, ved at telefonen sender sin position i sekundet, inden taleopkaldet stilles igennem. Der er desuden sket en række tilpasninger, der tager højde for, at telefonernes skærme er blevet større og har fået højere opløsning.

Google Play har ikke længere Danmarks officielle 112app til download 112app kan ikke længere downloades fra Google Play på grund af ændrede vilkår fra Google som 112app ikke kan opfylde. Det handler bl.a. om regler for logning af telefonopkald, som er en central del af et 112 opkald.



Rigspolitiet arbejder på, at 112app vil blive erstattet af mobiltelefonens indbyggede AML funktion, der i lighed med 112app supplerer et 112 opkald med positionen for opkaldet.



Er 112app allerede installeret på telefonen er der ingen ændringer.

Hvad sker der, hvis min GPS er slukket?

112app kan kun sende GPS-koordinater, hvis du ringer op via app’en, og din GPS er slået til. 112app kan ikke starte din GPS uden din tilladelse. Hvis din GPS er slukket, og du trykker ”Ring 1-1-2” i app'en, vil den starte taleopkaldet til alarmcentralen, men ikke sende din position.

Hvad gør man ved fejlopkald til 1-1-2 fra 112app; fx ved børns leg med telefonen?

Hvis der ved en fejl bliver kaldt op til alarmcentralen, så gennemfør opkaldet, og forklar alarmcentralen, at I har det fint, og at det bare er et fejlopkald. Så ved de ansatte på alarmcentralen, at de ikke behøver at foretage sig yderligere.



Hvis dit barn leger med din telefon, bør du sørge for, at den er sikret med ”børnetilstand” eller lignende.

Kan jeg risikere, at 112app ikke kan sende telefonens position?

I langt de fleste tilfælde vil 112app fungere efter hensigten. Det vil sige, at alarmcentralen straks ved modtagelsen af opkaldet kan se på landkortet, hvor i Danmark der ringes fra. Afhængig af forholdene vil nøjagtigheden blive angivet på alarmcentralens skærm. I bedste og fleste tilfælde kan de lokalisere dig inden for få meter, men i nogle tilfælde kan nøjagtigheden være dårligere fx inden for 300 meter.



Der er en lang række forhold, som kan begrænse mulighederne for at få en præcis angivelse af din position. Hvis du er ude i naturen, kan terrænforholdene skygge for forbindelsen til mobilmasterne. Hvis der er dårlig mobiltelefondækning, kan det være svært at etablere den dataforbindelse, der er nødvendig for at få positionen frem til alarmcentralen.



Husk altid at have GPS slået til (det hedder ”Placering” på flere nyere telefoner). 112app kan ikke selv tænde for GPS.



Husk at have godt med strøm på telefonen, når du bevæger dig ud i naturen. 112app kan ikke sende dine GPS-koordinater, hvis telefonens batteri er nede på 25% eller mindre.



Hvis der er dårlig telefondækning, så bevæg dig i terrænet, til du får bedre dækning. Hvis der er god udsigt, derfra hvor du er, vil der sikkert også være bedre dækning. Bakker, træer og bygninger kan alle spærre for eller dæmpe mobiltelefonens radiosignaler.

Hvorfor er de ikke stedkendte på alarmcentralen?

1-1-2 betjenes af tre alarmcentraler, der er placeret i Århus, Slagelse og København. Hver central dækker således meget store geografiske områder.



Selv når 112app virker, som den skal, vil alarmcentralen altid dobbelttjekke og spørge, hvor du befinder dig. Svar altid så præcis som muligt. Alarmcentralen betjener et stort område, og kan ikke forventes at kende de lokale forhold.

Kan 112app bruges fra alle mobiltelefoner?

112app er beregnet til at bruges fra smartphones. De fleste smartphones, som kører med styresystemerne Android fra Google, iOS fra Apple og Windows Phone fra Microsoft, kan bruges med 112app.



Dyre telefoner er ofte bedre til at modtage data fra satellitter og beregne telefonens position sammenlignet med billige telefoner, og nyere telefoner er som regel bedre end ældre telefoner, men der kan ikke gives nogen håndfaste regler.



Der kan ikke gives nogen 100% garanti for, at 112app virker sammen med én specifik telefon. Opdateringer til telefonens systemsoftware kan få 112app til at ændre adfærd.



Men ligegyldigt hvilken telefon du bruger, er du altid mindst lige så godt stillet ved brug af 112app, som du er ved at taste 1-1-2.

Hvordan installerer og bruger jeg 112 app'en?

1) Download 112 app'en fra butikken. 2) Indtast dit telefonnummer og tryk på ”Aktiver”. 3) Nu er app'en klar til brug: Hvis du trykker på ”Ring 1-1-2” starter app'en et opkald til alarmcentralen.

Vi anbefaler, at brugere af HTC-telefoner AFINSTALLERER 112app

Der er opstået en alvorlig software-konflikt mellem 112app og flere typer af HTC-telefoner. 112app kan i visse tilfælde blokere for opkald til 1-1-2, når man forsøger at kalde op fra 112app. Man skal i så fald blot ringe op til 1-1-2 fra sin telefons almindelige opkaldsfunktion. HTC har valgt ikke at bistå med at afgrænse problemet, så af hensyn til brugernes sikkerhed har vi valgt at udbrede advarslen til alle modeller af HTC-telefoner. 112app kan derfor ikke længere hentes til og installeres på en HTC-telefon. Hvis det skulle ændre sig, vil det blive annonceret her på siden og på Facebook.



Nyeste information vil komme på Facebook: www.facebook.com/112App



Læs også på Beredskabsinfo.dk